*****

ΚΑΝΟΝΙΣΜΟΣ (ΕΟΚ) αριθ. 1054/81 ΤΟΥ ΣΥΜΒΟΥΛΙΟΥ

της 21ης Απριλίου 1981

περί θεσπίσεως κοινής ενέργειας για την ανάπτυξη της παραγωγής βοοειδών κρεατοπαραγωγής στην Ιρλανδία και στη Βόρειο Ιρλανδία

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 42 και 43,

την πρόταση της Επιτροπής,

τη γνώμη της Συνελεύσεως (1),

Εκτιμώντας:

ότι το άρθρο 39 παράγραφος 2 σημείο α της συνθήκης προβλέπει ότι, κατά την εκπόνηση της κοινής γεωργικής πολιτικής, πρέπει να λαμβάνεται υπόψη η κοινωνική δομή της γεωργίας και οι διαρθρωτικές και φυσικές ανισότητες μεταξύ των διαφόρων γεωργικών περιοχών·

ότι για να επιτευχθούν οι στόχοι, που καθορίζονται στο άρθρο 39 παράγραφος 1 σημεία α και β της συνθήκης, πρέπει να ληφθούν ειδικά μέτρα, σε κοινοτικό επίπεδο, προσαρμοσμένα στις συνθήκες παραγωγής σε ορισμένες μειονεκτικές περιοχές· ότι παρόμοια μέτρα είναι δυνατόν να καταστούν προσωρινά αναγκαία σε άλλες περιοχές που αντιμετωπίζουν ειδικά μειονεκτήματα·

ότι η γεωργία της Ιρλανδίας και της Βορείου Ιρλανδίας εξαρτάται κατά κύριο λόγο από τη ζωική παραγωγή· ότι η εκτροφή βοοειδών και η παραγωγή βοείου κρέατος αποτελεί σημαντικό τομέα της κτηνοτροφίας αυτών των περιοχών· ότι οι πρόσφατες εξελίξεις στον τομέα αυτό, μεταξύ των οποίων και η σημαντική αύξηση του ποσοστού σφαγής των ζώων που εκτρέφονται κανονικά προς αναπαραγωγή, ήταν οι κύριοι συντελεστές της σημερινής μειώσεως των γεωργικών εισοδημάτων·

ότι ένα ευρύ πρόγραμμα αναπτύξεως της παραγωγής βοοειδών κρεατοπαραγωγής, στο οποίο θα δίδεται ιδιαίτερη προσοχή τόσο στην εκτροφή όσο και στη διατροφή των ζώων ποιότητας, είναι δυνατόν να βοηθήσει στην επανόρθωση της σημερινής δυσμενούς καταστάσεως των εισοδημάτων στον τομέα της γεωργίας της Ιρλανδίας και της Βορείου Ιρλανδίας·

ότι η βελτίωση της εκτροφής βοοειδών είναι δυνατόν να γίνει καλύτερα με εντατικοποίηση τόσο του ελέγχου αποδόσεως όσο και του γενεαλογικού ελέγχου των ταύρων κρεατοπαραγωγής, με σκοπό να γίνει επιλογή των αναπαραγωγικών ταύρων με ικανοποιητική γενετική αξία·

ότι η πρόσφατη κάμψη της χρήσεως της μεθόδου τεχνητής γονιμοποιήσεως αγελάδων, λόγω του υψηλού κόστους της, έχει αρνητική επίπτωση στην ανάπτυξη του τομέα των βοοειδών κρεατοπαραγωγής· ότι είναι αναγκαία μία ειδική χρηματική ενίσχυση ώστε να μειωθούν τα έξοδα των κτηνοτρόφων που προκύπτουν από την τεχνητή γονιμοποίηση·

ότι η εξέλιξη της παραγωγής βοοειδών έχει επίσης παρεμποδισθεί κατά τα τελευταία χρόνια λόγω της μετρίας ποιότητας πολλών βοσκοτόπων και λιβαδιών η οποία οφείλεται στη μη επαρκή χρησιμοποίηση ασβέ- στη·

ότι, επί πλέον, ο ανεπαρκής εφοδιασμός σε χειμερινές χορτονομές καλής ποιότητας είναι ένας άλλος παράγων που έχει συμβάλει στη διαμόρφωση αυτής της κατα- στάσεως· ότι είναι αναγκαίο ένα ειδικό εντατικό πρόγραμμα ώστε να ενθαρρυνθούν οι γεωργοί που δεν ενσιρώνουν να προβαίνουν σε ενσίρωση και κατ αυτόν τον τρόπο να βελτιώσουν και την ποσότητα και την ποιότητα των χειμερινών χορτονομών·

ότι, λόγω των οικονομικών και δημοσιονομικών δυσκολιών, η Ιρλανδία και το Ηνωμένο Βασίλειο δεν έχουν αρκετά μέσα ώστε να χρηματοδοτήσουν ένα τέτοιο πρόγραμμα και για τούτο θα χρειασθεί χρηματική ενίσχυση από την Κοινότητα·

ότι τα προαναφερόμενα μέτρα αποτελούν κοινή ενέργεια κατά την έννοια του άρθρου 6 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (2), όπως τροποποιήθηκε τελευταία από τον κανονισμό (ΕΟΚ) αριθ. 3509/80 (3),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Θεσπίζεται κοινή ενέργεια, κατά την έννοια του άρθρου 6 παράγραφος 1 του κανονισμού (ΕΟΚ) αριθ. 729/70, εκτελούμενη από την Ιρλανδία και από το Ηνωμένο Βασίλειο όσον αφορά τη Βόρειο Ιρλανδία.

Άρθρο 2

Η Επιτροπή δύναται να συνδράμει στην κοινή ενέργεια χρηματοδοτώντας, μέσω του τμήματος προσανατολισμού του Ευρωπαϊκού Γεωργικού Ταμείου Προσανατολισμού και Εγγυήσεων, αποκαλούμενο κατωτέρω «Ταμείο», τα μέτρα που ορίζονται στο άρθρο 3 και τα οποία αφορούν τη βελτίωση της ποιότητας της παραγωγής βοοειδών κρεατοπαραγωγής.

Άρθρο 3

1. Τα μέτρα που αναφέρονται στο άρθρο 2 αφορούν τις ενισχύσεις που προορίζονται για:

α) την εντατικοποίηση του ελέγχου αποδόσεως των ταύρων κρεατοπαραγωγής, ώστε να γίνει αρχική επιλογή των ταύρων οι οποίοι παρουσιάζουν χαρακτηριστικά κατάλληλα για την αποτελεσματική παραγωγή κρέατος·

β) την εντατικοποίηση του γενεαλογικού ελέγχου των ταύρων κρεατοπαραγωγής, ώστε να γίνει τελική επιλογή των ταύρων με ικανοποιητική γενετική αξία οι οποίοι θα χρησιμοποιηθούν για τη βελτίωση της ποιότητας της παραγωγής βοοειδών κρεατοπαραγωγής·

γ) την ενθάρρυνση ευρύτερης χρήσεως της μεθόδου τεχνητής γονιμοποιήσεως·

δ) τη βελτίωση των βοσκοτόπων και λιβαδιών δι' αυξημένης χρησιμοποιήσεως ασβέστη·

ε) τη βελτίωση της ποιότητας και της ποσότητας των προμηθειών σε χειμερινές χορτονομές ενθαρρύνοντας τους γεωργούς που δεν ενσιρώνουν, να προβαίνουν σε ενσίρωση.

2. Οι λεπτομέρειες εφαρμογής του παρόντος άρθρου καθορίζονται σύμφωνα με τη διαδικασία του άρθρου 18 παράγραφοι 2 και 3 της οδηγίας 72/159/ΕΟΚ (1).

3. Οι δαπάνες που δύνανται να τύχουν κοινοτικής ενισχύσεως δυνάμει άλλων κοινών ενεργειών, κατά την έννοια του άρθρου 6 παράγραφος 1 του κανονισμού (ΕΟΚ) αριθ. 729/70, δεν καλύπτονται από τον παρόντα κανονισμό.

Άρθρο 4

1. Η διάρκεια της κοινής ενεργείας περιορίζεται σε 2 χρόνια από την ημερομηνία εγκρίσεως από την Επιτροπή των μέτρων που καθορίζονται στο άρθρο 3.

2. Είναι επιλέξιμες από το Ταμείο, τμήμα προσανατολισμού, οι δαπάνες που πραγματοποιούνται από την Ιρλανδία και από το Ηνωμένο Βασίλειο, όσον αφορά τη Βόρεια Ιρλανδία, για τα μέτρα αυτά μέχρι:

- 3,2 εκατομμύρια ECU (Α) για τα μέτρα του άρθρου 3 παράγραφος 1 σημεία α και β,

- 26,5 εκατομμύρια ECU (Α) για το μέτρο του άρθρου 3 παράγραφος 1 σημείο γ,

- 18,0 εκατομμύρια ECU (Α) για το μέτρο του άρθρου 3 παράγραφος 1 σημείο δ,

- 7,6 εκατομμύρια ECU (Α) για το μέτρο του άρθρου 3 παράγραφος 1 σημείο ε.

3. Το Ταμείο αποδίδει στην Ιρλανδία και το Ηνωμένο Βασίλειο το 50 % των επιλεξίμων δαπανών. Εν τούτοις το ανώτατο ποσό των επιλεξίμων δαπανών δεν πρέπει να υπερβαίνει τίς:

- 7,5 ECU (Α) για κάθε αγελάδα, όσον αφορά το μέτρο του άρθρου 3 παράγραφος 1 σημείο γ,

- 4,0 ECU (Α) ανά τόνο ασβέστη, όσον αφορά το μέτρο του άρθρου 3 παράγραφος 1 σημείο δ,

- 4,5 ECU (Α) ανά τόνο ενσιρωμένων χορτονομών, όσον αφορά το μέτρο του άρθρου 3 παράγραφος 1 σημείο ε.

Άρθρο 5

1. Το προβλεπόμενο συνολικό κόστος της κοινής ενεργείας με το οποίο θα επιβαρυνθεί το Ταμείο εκτιμάται σε 27,5 εκατομμύρια ECU για την περίοδο που αναφέρεται στο άρθρο 4 παράγραφος 1.

2. Η Επιτροπή, κατόπιν συμφωνίας με τις κυβερνήσεις της Ιρλανδίας και του Ηνωμένου Βασιλείου, καθορίζει τη διαδικασία με την οποία θα δύναται να ενημερώνεται περιοδικά για την πορεία των μέτρων. Συγχρόνως, η ιρλανδική κυβέρνηση και η κυβέρνηση του Ηνωμένου Βασιλείου ορίζουν, κατά περίπτωση, τους υπεύθυνους οργανισμούς για την τεχνική εκτέλεση των εν λόγω μέτρων.

Άρθρο 6

1. Οι αιτήσεις αποδόσεως αφορούν τις δαπάνες που πραγματοποιούνται από την Ιρλανδία και το Ηνωμένο Βασίλειο κατά τη διάρκεια ενός μόνο ημερολογιακού έτους και υποβάλλονται στην Επιτροπή πριν από την 1η Ιουνίου του επομένου έτους.

2. Η απόφαση χορηγήσεως της συνδρομής του Ταμείου λαμβάνεται σύμφωνα προς το άρθρο 7 παράγραφος 1 του κανονισμού (ΕΟΚ) αριθ. 729/70.

3. Οι λεπτομέρειες εφαρμογής του παρόντος άρθρου καθορίζονται σύμφωνα με τη διαδικασία του άρθρου 13 του κανονισμού (ΕΟΚ) αριθ. 729/70.

Άρθρο 7

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 21 Απριλίου 1981.

Για το Συμβούλιο

Ο Πρόεδρος

G. BRAKS

(1) Γνώμη που διατυπώθηκε στις 9. 4. 1981 (δεν δημοσιεύθηκε ακόμη στην Επίσημη Εφημερίδα).

(2) ΕΕ αριθ. L 94 της 28. 4. 1970, σ. 13.

(3) ΕΕ αριθ. L 367 της 31. 12. 1980, σ. 87.

(1) ΕΕ αριθ. L 96 της 23. 4. 1972, σ. 1.